Els parcs i jardins de Paterna sumen un nou guardó de Viles en Flor per la seua gestió sostenible i zones verdes
20/10/2022

# Els parcs i jardins de Paterna sumen un nou guardó de Viles en Flor per la seua gestió sostenible i zones verdes

[![Els parcs i jardins de Paterna sumen un nou guardó de Viles en Flor per la seua gestió sostenible i zones verdes](/images/noticias/2022/10/8414/8414_lg.jpg)](/images/noticias/2022/10/8414/8414_lg.jpg)

20.10.2022

*   En la V edició d'aquest programa, la capital de l'Horta Nord ha sigut premiada amb la quarta Flor d’Honor per la protecció de les seues zones verdes, la seua gestió sostenible així com la conscienciació de la ciutadania sobre aquest tema
*   La regidora de Benestar Animal, Serveis i Neteja, Mercedes Navarro, ha assenyalat que “des de l'Equip de Govern socialista treballem per a continuar millorant les més de 115 hectàrees de parcs i jardins amb els quals compta Paterna, amb actuacions com la menge la remodelació i millores de diferents espais verds urbans”

L'Ajuntament de Paterna ha tornat a ser reconegut en la V edició de Viles en Flor pel seu treball en la millora dels espais verds municipals, la seua gestió sostenible i la conscienciació ciutadana sobre aquest tema.

L'Associació Professional de Flores, Plantes i Tecnologia Hortícola de la Comunitat Valenciana (ASFPLANT) va organitzar la gala on es va distingir a la ciutat amb la quarta Flor d’Honor.

La regidora de Benestar Animal, Serveis i Neteja, Mercedes Navarro, ha indicat que “des de l'Equip de Govern socialista treballem per a continuar millorant les més de 115 hectàrees de parcs i jardins amb les quals compta Paterna, mitjançant actuacions com la remodelació i millores de zones verdes, dotant-les també d'instal·lacions per al gaudi i benestar dels veïns i veïnes, així com de les seues mascotes”.

“Les quatre Flors d’Honor que ha rebut Paterna en aquests últims anys també valoren la utilització de noves tecnologies i processos respectuosos amb el medi ambient, com el control biològic de plagues, renovació de xarxes de reg, creació de sistemes de drenatge d'aigua de pluja per a la seua reutilització als nostres jardins o la participació en projectes com GUARDIAN”, ha explicat Navarro.

El consistori també ha dut a terme diverses iniciatives de conscienciació ciutadana a través de tallers divulgatius sobre conceptes com la fauna útil o els reservoris, així com altres accions que fomenten el respecte i cura de les zones verdes de la ciutat.